Bruksel: Qiproja bllokon qendrimin e përbashkët të BE-së për Kosovën
Udhëheqësit e Bashkimit Europian do të përpiqen të kapërcejnë kundështimet e Qipros në bisedimet që do të zhvillojnë të premten
Afati për marrëveshje mbi të ardhmen e Kosovës kaloi pa arritjen e ndonjë kompromisi ndërkohë që udhëheqësit në Prishtinë deklaruan se do ta shpallin pavarësinë brenda pak muajsh. Zyrtarët në Kosovë thanë dje se qeveria ka në plan të fillojë menjëherë bisedimet me Shtetet e Bashkuara dhe me Bashkimin Europian për shkëputjen nga Serbia. Në Uashington, një zëdhënës i Departamentit të Shtetit tha se i vjen keq që Kosova dhe Serbia nuk arritën dot një kompromis dhe shtoi se Shtetet e Bashkuara mbështesin planin e ndërmjetësit të OKB-së, Marti Ahtisari për pavarësi të mbikqyrur të Kosovës. Por në Bruksel, ministrat e jashtëm të Bashkimit Europian dje nuk gjetën një qendrim të përbashkët për të mbështetur pavarësinë krahas planeve për dërgimin në Kosovë të një force policore civile. Qiproja, aleate tradicionale e Serbëve, e bllokoi marrëveshjen duke ngulur këmbë që bisedimet të vazhdojnë. Greqia, Spanja dhe Sllovakia janë po ashtu të lëkundura për të mbështetur plotësisht pavarësinë. Po dje, Presidenti i Serbisë, Boris Tadiç i tha televizionit shtetëror serb se do t’i kërkojë Gjykatës Ndërkombëtare të Drejtësisë të vendosë nëse pavarësia e Kosovës do të jetë e ligjëshme. Bashkimi Evropian thotë se është i vendosur për të parandaluar shpërthimet e dhunës ndërkohë që në Ballkan janë shtuar tensionet lidhur me statusin e Kosovës. Ministri i Jashtëm Britanik, David Milliband, tha dje se është me rëndësi jetësore që BE-ja të udhëheqë përgjigjen ndërkombëtare për këtë çështje. Ministri i Jashtëm i Suedisë, Carl Bildt, paralajmëroi se ndarjet e brendëshme kanë patur pasoja shkatërrimtare në të kaluarën. Shefi i politikës së jashmte të Bashkimit Evropian, Javier Solana, u shpreh me optimizëm se BE-ja do të jetë e bashkuar dhe do të përmbushë pëgjegjësitë që i takojnë. Udhëheqësit e shqiptarëve të Kosovës kanë thënë më parë se nuk do ta shpallin pavarësinë nga Serbia pa miratimin e Bashkimit Evropian dhe të Shteteve të Bashkuara. //ii